তিনি শুধু ভারিক্কি প্রধান শিক্ষিকাই নন, স্থানীয়দের কাছে ‘দিদি’ও। যে দিদি’র প্রায় একক উদ্যোগে ভোল পাল্টেছে নরেন্দ্রপুরের কুসুম্বা শিশু শিক্ষালয়ের। 
তিনি চাকরিতে যোগ দেওয়ার সময়ে যে স্কুলবাড়ির কার্যত অস্তিত্ব ছিল না, এখন সেখানে স্কুলের পাকা ভবন, জোড়া নলকূপ, সুদৃশ্য প্রাচীর, বাঁধানো আমগাছ। কখনও সরকারি দফতরে হত্যে দিয়ে, কখনও স্থানীয়দের কাছে আবদার করে তিনি সাজিয়ে তুলেছেন ওই স্কুল। বাড়ি বাড়ি গিয়ে টেনে এনেছেন খুদে পড়ুয়াদের। স্থানীয় বাসিন্দাদের একাংশের মতে, শুধু স্কুল তৈরিই নয়, নিজের উদ্যমে এলাকার সাংস্কৃতিক মানই বদলে দিয়েছেন ওই স্কুলের প্রধান শিক্ষিকা তথা প্রাক্তন ছাত্রী পলি সাহা। আর এসবই তিনি করেছেন দুরারোগ্য চর্মরোগের ক্লান্তি ও অসুবিধা সহ্য করে।
যাদপপুর বিশ্ববিদ্যালয় থেকে স্নাতকোত্তরের পর বিএড পাশ করে ১৯৯৯ সালে ওই স্কুলে চাকরিতে যোগ দেন পলি। স্থানীয় এক বাসিন্দার কথায়, ‘‘স্কুলটি ১৯৬০ সালে তৈরি  হলেও পলি’দি এর নবজন্ম দিয়েছেন। উনি যখন পড়াতে এলেন, তখন পড়ুয়ারা মেঝেয় বসে পড়াশোনা করত। বইখাতা আঁকড়ে ভিজতেন শিক্ষকেরাও। বহু ছেলেমেয়ে স্কুলের চত্বরই মাড়াত না।’’ 
স্কুলের সেই দুরবস্থা প্রথম থেকেই মানতে পারেননি পলি। একাধিকবার কর্তৃপক্ষকে বিষয়টি জানিয়েও সাড়া পাননি। ২০০৩ সালে প্রধান শিক্ষিকার দায়িত্ব পাওয়ার পর উঠেপড়ে লাগেন। এবার পাশে পান আবদুল সামাদ মণ্ডল, মাধবী গিরি দত্তের মতো সহকর্মীদের। স্কুলের প্রাক্তন এক ছাত্র অনুজ নস্করের কথায়, ‘‘পলি ম্যাডাম অবিবাহিতা। ওঁর ঘরবাড়ি, সংসার— সবকিছুই এই স্কুল। এলাকায় বাড়ি বাড়ি গিয়ে খোঁজ নেন, পরিবারে স্কুলে যাওয়ার মতো ছেলেমেয়ে আছে কি না! এমন মানুষ সহজে মেলে না।’’
অল্পবয়স থেকেই দুরারোগ্য চর্মরোগে ভুগছেন পলি। তাঁর কথায়, ‘‘আমি তো বিশেষ কিছু করিনি। এই রোগের একটা মানসিক ক্লান্তি আছে ঠিকই। তবে, স্কুলের উন্নয়ন নিয়ে ভাবলে সাময়িক মুক্তি মেলে। সহকর্মী, পড়ুয়া, স্থানীয়দের থেকে যে ভালবাসা পেয়েছি, তা তুলনাহীন।’’ সোনারপুর-রাজপুর পুরসভার কাউন্সিলর অমিতাভ চৌধুরী বলেন, ‘‘উনি প্রমাণ করেছেন, সদিচ্ছা থকলে সামান্য সাধ্যেও কাজ করা যায়। আমরা যথাসাধ্য ওঁর পাশে থাকি।’’